मधुबनी : मिथिला राज्यक बिना मिथिलाक विकास असंभव अछि। इ बात अंतर्राष्ट्रीय मैथिली सम्मेलनक अध्यक्ष पं. कामदेव झा बीतल रवि केँ बेनीपट्टीमे कहलनि। ओ कहलनि जे बाढ़ि-दाहीक स्थायी निदान बिजली संकट, आर्थिक आ राजनीतिक आजादी, उद्योगक स्थापना आ रोजगारक लेल मिथिला राज्य जरुरी अछि। जतय मिथिलाक संस्कृति आ सम्मानक रक्षा आ चहुंमुखी विकास आ मिथिला राज्यक लेल आंदोलनक शंखनाद भऽ गेल अछि। श्री झा कहलनि जे मिथिलामे बंद पड़ल चीनी मिलों केँ अखन धरि नहि शुरु कएल गेल अछि। सभ बरख रौदी-दाहीक दंश झेलबाक लेल एतुक्का लोक विवश छथि। श्री झा ने कहलनि जे सरकार केँ नेपाल सरकार सऽ व्यापक स्तरपर बता कऽ सप्तकोशी डैमक निर्माणक दिशामे पैघ डेग उठेबाक जरूरत अछि। एहि अवसर पर इन्द्रशेखर, विनोदानंद झा, महेन्द्र झा, बलभद्र झा, डा. मोहन झा, अशोक झा आदिउपस्थित छलथि। 